કાલ સુધી ક્રિમિનલ બેકગ્રાઉન્ડ વાળા, ગુનાની આદત ધરાવતા લોકો જ ગુના કરતા હતા પરંતુ આજકાલ આપણા આ તથાકથિત સભ્ય સમાજમાં ભણેલા ગણેલા લોકો અને સારા ઘરના બાળકો પણ ગુનામાં શામેલ હોય છે. એવુ નથી કે અશિક્ષણ, અજ્ઞાનતા, ગરીબી કે મજબૂરીના કારણે આજે આપણા સમાજમાં ગુનાખોરી વધી રહી હોય. આજે માત્ર એડવેન્ચર કે નશાની લત પણ આપણા નાના બાળકોને ગુનાહિત દુનિયામાં ખેંચી રહી છે. એટલા માટે વાત આજે એક માનવ રૂપે બીજા માનવ સાથે આપણા ઘટી રહેલા આચરણની છે, આપણી નૈતિકતાના પતનની છે, વ્યક્તિત્વના ઘટેલા સ્તરની છે, મૃત થઈ રહેલી સંવેદનાઓની છે, લુપ્ત થઈ રહેલા મૂલ્યોની છે, આધુનિકતાની આડમાં સંસ્કારહીન થઈ રહેલા યુવાનોની છે, સ્વાર્થી બનતા જતા આપણા એ સમાજની છે જે પીડા પ્રત્યે સંવદનહીન થઈ રહ્યો છે. વાત યોગ્ય અને અયોગ્યની છે, વાત સારા અને ખરાબની છે અને વાત આપણી બધાની પોતપોતાની વ્યક્તિગત જવાબદારીઓથી બચવાની છે.